17:30 / 09.07.2020 1944 pdf Ўқиш режими + -\n2013 йилнинг июль ойида Глин Жеймс исмли кўчаларда санғийдиган бир дайди очликдан овқат қидириб ахлат қутисини титаётиб девор ёнида турган бир жомадонни топиб олади. Жомадонни очиб қараса унда 40.000 доллар пул бўлади. Глин фақирлиги, пулга муҳтожлигига қарамасдан жомадонни энг яқин жойдаги полиция идорасига олиб бориб топширади.\nҲукумат Глиннинг фақирлигини билгач ишонарли инсон эканлигини тақдирлаш мақсадида хайрия ташкил қилади. Инсонлар бундан таъсирланиб хайрияда иштирок этишди. Қисқа муддатда 85.000 доллар маблағ йиғилди. Яъни, жомадондаги пулдан икки баробар ортиқ пул йиғилди.\nБундан ҳар бир шахс ўзи учун бир неча дарс олиши мумкин:\n1. Инсоннинг инсонлиги чўнтагига қараб эмас, қалбига қараб экан. Гоҳида фақир киши қалбан ва ахлоқан бой бўлади. Ўзиники бўлмаган нарсага қўл чўзмайди. Гоҳида эса Қоруннинг мулкига эга бўлган бойнинг ғами бойлигини ҳалол-ҳаромга парво қилмасдан янада кўпайтириш эканини кўрасан. Қорун Бани Исроилда яшаб, мутакаббирлиги туфайли ер ютиб юборган бир бой кишининг исми.\nИбн Ҳажар роҳимаҳуллоҳ шундай дейди: «Ибн Абу Ҳотим саҳиҳ санад билан Ибн Аббос розияллоҳу анҳумодан ривоят қилишича, Қорун Мусо алайҳиссаломнинг амакиваччаси бўлган. Қорунга Аллоҳ таоло шу даражада бойлик берган эдики, хазинасининг калитларини бир гуруҳ бақувват кишилар зўрға кўтаришар эди».\nУнинг ҳаддидан ошиши ҳақида бир қанча фикрлар бор. Жумладан, у Мусо алайҳиссаломга ҳасад қилган, бир фоҳиша аёл билан келишган ҳолда Мусо алайҳиссаломни зинода айблаган. Лекин Аллоҳ таолонинг амри билан фоҳиша бу ишни Қорун қилганини тан олган. Унинг ҳаддидан ошиши мутакаббирлик деб ҳам тафсир қилинган. Ривоятларга қараганда, такаббурлик қилиб кийимни ерга судраб кийиш одатини Қорун пайдо қилган. У мутакаббирлик қилиб, ўзидан бир қарич узун кийим кийиб юрар экан.\nИбн Абу Ҳотим Ибн Аббос розияллоҳу анҳумодан саҳиҳ санад билан келтирган ривоятда Қоруннинг ҳаддидан ошиши шундай изоҳланади: «Мусо алайҳиссалом Бани Исроилга Аллоҳ таолонинг буйруқларини етказар эди. Бу буйруқлар уларнинг мол-мулкларига ҳам тааллуқли бўлиши Қорунга оғир ботди. Шунда у қавмидан бир гуруҳ инсонларга: «Мусо «зино қилган киши тошбўрон қилинади», демоқда. Келинглар, бир фоҳишага бироз пул берайлик. У: «Мусо мен билан зино қилди» – деб айтсин. Шунда Мусо тошбўрон қилинади ва шу тариқа ундан қутиламиз» – деди ва биргаликда шундай қилдилар ҳам. Мусо алайҳиссалом одамлар ичида зинонинг ҳаромлиги ва бу ишни қилган киши тошбўрон қилиниши ҳақида хутба қилиб турганларида Қорун тил бириктирган инсонлар Мусо алайҳиссаломдан сўрашди:\n– Агар сиз зино қилсангизчи?\n– Мен қилсам ҳам, – дея жавоб берди Мусо алайҳиссалом.\n– Ахир, сиз зино қилдингизку?!\nБу гапни эшитган Мусо алайҳиссалом ҳайратдан ёқа ушлаб қолдилар. Одам юбориб, ҳалиги фоҳиша олиб келинди. Мусо алайҳиссалом Бани Исроил учун денгизни иккига бўлган Зотни ўртага қўйиб, ундан фақат ростини айтишини қаттиқ талаб қилдилар ва фоҳиша бўлиб ўтган ишни айтиб берди. Шунда Мусо алайҳиссалом сажда қилиб йиғлади. Аллоҳ таоло у зотга: «Мен ерни сенга итоат қилишга буюрдим, унга хоҳлаган буйруғингни бер» – деб, ваҳий қилди. Мусо алайҳиссалом ерга буйруқ берди ва ер Қорун ва унинг ҳамтовоқларини ютиб юборди».\nИбн Касир роҳимаҳуллоҳ айтади: «У ернинг еттинчи қаватига кириб кетди».\nҚорунни ер ютишига сабаб фақат унинг бу иши эмасди. Қавми унга такрор ва такрор насиҳат қилиб, уни манмансирамаслик, Аллоҳ таоло ато этган бу молу давлатдан Аллоҳ йўлида садақа қилишга, ерда фасод тарқатмасликка чақирганида унинг жавоби қуйидагича бўлди:\n«Мен бу нарсаларга ўз илмим билан етишганман». Лекин Аллоҳ таолонинг азоби олдида на молу мулк, на мансаб ва на насаб фойда бермайди. Қорун йиққан молу давлати билан фахрланиб, ер юзида манмансирагани боис Аллоҳ таоло қиёмат кунигача уни барча мол-мулки билан одамлар оёғи остига чўктириб юборди. Қайтар дунё деб шуни айтсалар керак.\nИнсон зоти шунақа нонкўр бўлар экан. Аллоҳ таоло унга илм-маърифат, молу давлат ёхуд куч-қувват берса, уни Аллоҳ йўлида ишлатиш у ёқда турсин, ҳатто бу неъматларни ким берганини ҳам унутиб қўяр экан. Ҳар биримиз ўзимизга бир назар солайлик, илмлиларимиз «ўз ҳаракатим билан бу илмга етишганман» деса, кучлиларимиз «кўп шуғулланиш эвазига мана шундай кучга эришганман» деса, бойларимиз «уддабуронлигим туфайли шу мартабага етишганман» деса, бизни Қорундан нима фарқимиз қолади?! Тўғри, Қорун жуда ақлли ва доно эди. Бироқ у оддий ва муҳим бир эътиқодни: унга бу неъматларни ким ато этганини унутди. У одамлар қадр-қимматини мол-мулк билан ўлчай бошлади. Унинг бу нодонлиги мутакаббирликка сабаб бўлди ва мутакаббирлиги туфайли ҳалок бўлди. Аллоҳ таоло ҳеч кимни тўғри йўлдан адаштирмасин, кибр балосидан Ўзи сақласин!\n2. Инсонларни ташқи кўринишига қараб билиб бўлмайди. Гоҳида эски кийимнинг ичида эҳтиромингга лойиқ хазина ҳам бўлиши мумкин. Гоҳида эса гўзал кийимлар остида инсон суратидаги шайтон ҳам бўлиши мумкин.\n3. Аллоҳнинг ердаги қонунларидан бири шуки, яхшилик уни ким қилишидан қатъий назар зое бўлмайди. Яхшилик қилувчи яхшилигининг мукофотини албатта кўради. Охиратда ҳисоб бошқача бўлади. У ерда дин фақат Ислом. Яъни, мукофот фақат мусулмонларгадир!\n4. Инсонлар фитратида яхшиликни севиш бор. Ҳатто умуман яхшилик қилмайдиган ёмон инсон ҳам яхшиликни яхши кўради, яхшилик қилувчини эҳтиром қилади. Ишон! Сен ўз тузуминг ва ахлоқингда маҳкам турар экансан, эҳтимол кўп инсонларни йўқотасан. Аммо билгинки, улар гарчи бунинг аксини зоҳир қилишсада уларнинг эҳтиромини албатта қозонасан.\nСобир 07:40 / 28.07.2020\nАллоҳу акбар. Ўзимча уйлаб қоламан ҳозирги кунда мусулмонлардан кура бошқа дин вакиллари кўзи тўқ\nG'ayrat 17:57 / 10.07.2020\nОйдин 15:21 / 10.07.2020\nЖуда яхши! Хар ким ўз қарашича англайди. Менинг фикрим, бу мақола ҚАЛБ СОФЛИГИ, ХАР НЕКИ БЎЛСА ОЛЛОҲДАН ЭКАНЛИГИ, САБР, ОЛЛОҲГА ИХЛОС, ИШОНЧ ВА ЭЪТИҚОД ҚИЛИШ!\n14:05 / 09.07.2020 2436\n08:00 / 10.07.2020 279\nҚози Абу Бакр ибн Абдулбоқий Баззор Ансорий Бағдодийдан ҳижрий 535 санада вафот этган ривоят қилинади .Макканинг яқинида яшар эдим. Бир куни жуда оч қолдим, аммо давоми...\n1421 08:00 / 25.11.2020\n820 11:20 / 28.06.2019\n1573 12:12 / 07.11.2018


Ўзбекнинг ўзганлик ўзган ўғлони<br>(Ер фарзанди илк бор фазога чиққанига 45 йил тўлди)\nУ ёки бу таниқли шахс билан учрашиш, унга ёқимли-ёқимсиз саволлар бериш журналистнинг хизмат вазифаси. Ҳар бир журналист ўз фаолияти давомида суҳбатини олган машҳур кишиларни эслаб ёзса, анча катта рўйхат бўлади.\nКамина ҳам тузиши мумкин шундай рўйхатни. Агар тузадиган бўлсам, ўша рўйхатдаги энг ёрқин исмлардан бири Солижоннинг исми бўлади.\nМен ҳозир Солижон Шариповни 1998 йилги биринчи парвозидан сўнг ватандошлари – қирғизистонликлар кутиб олиши мамлакат миқёсидаги улкан байрамга айланиб кетгани, унинг камсуқум, меҳнаткаш отаси Шокиржон ота, қариндош-уруғлари, пастки Ўзганнинг юзи асфальт кўрмаган кўчаларидан биридаги ўзбекона оддийгина уйи ҳақида соатлаб ҳикоя қилиб беришим мумкин.\nСолижон Ўзганда яхши ният билан ўз қўли билан минглаб кўчат ўтқазиб, теракзор барпо қилган. Унинг тераклари шу кунда буюмбоп бўлиб қолган бўлса ҳам керак.\nҲа, тақдир тақозоси билан эски совет паспортини Россия паспортига алмаштиришга мажбур бўлган Солижон туғилиб ўсган юртини унутгани йўқ. Ўз навбатида, Қирғизистон ҳукумати ҳам унинг хизматларини муносиб баҳолаган. Солижон Шарипов – Қирғизистон Қаҳрамони. Президент Ақаев космонавтга Бишкекда уй совға қилган.\nШу кунда Солижон АҚШда. Хьюстондаги Фазовий тадқиқотлар марказида Халқаро космик станция директори лавозимида меҳнат қилмоқда. Яқин келажакда яна фазога парвоз қилмоқчи.\nСолижонга Қирғизистон Қаҳрамони унвони берилишини унинг космонавт сифатидаги жасоратига берилган баҳодан кўра, шу мамлакат фарзанди сифатида миллатлараро тотувликка қўшган ҳиссаси эътирофи, деб баҳолаш тўғрироқ бўларди. Зеро, у биринчи бор фазога чиқиб тушгач, қирғизистонлик ўзбек ҳам, қирғиз ҳам Солижонни бизники, бизнинг юрт фарзанди, деди. Ўзбек ҳам, қирғиз ҳам Солижон билан бирдай фахрланди.


Қуръондан иқтибос келтирадиган уч яшар бола - Hidoyat.uz\nАсосий саҳифа Жамият Болалар Қуръондан иқтибос келтирадиган уч яшар бола\nҚуръонни ёддан ўқиётган озарбайжонлик 3 ёшли Собир Агавердиев интернетда машҳур бўлиб кетди. Қуръон ўқишдан ташқари у икки ёшидаёқ озарбайжон алифбосини ўрганиб олган.\n“Бир ёшдан сал ошганда уйқудан олдин мен унга ўқиб берган болалар шеърларини қайта ёддан айта бошлади. Мен у билан ўқишни давом эттирдим ва қизиқиш учун Қуръондан бир сурани ўқишга қарор қилдим. Собир буни ярим соат ичида ёддан айтиб берди», – дейди Собирнинг отаси Жобир Агавердиев.\nКичик вундеркинд озарбайжон шоирларининг шеърларини, чет эл сўзларини ўрганади, юзга қадар рақамларни билади. Собир географияни ва хариталар билан ишлашни осонликча ўзлаштиради. Дарёларни, тоғларни, темир йўлларни ва ГЭСларни тезда топади.\nБолада ҳар куни янги нарсаларни ўрганиш истаги пайдо бўлиши учун ота-оналар ҳамма нарсани қилишга ҳаракат қилишади.\n“Мен ҳозирча ўқиш, ёзиш, ҳисоблаш, расм чизишларни ўрганиб олдим. Шунингдек, телевизордан викториналарни кўришни яхши кўраман. Саволларга жавоб топишни ёқтираман», – деган Гобустан вилоятида яшовчи Собир Агавердиев.


Кексаларимиз хонадонларимиз кўрки, авлоддан авлодга ўтиб келаётган қадриятларимиз, анъаналаримиз, бебаҳо меросимизнинг донишманд эгаларидир. Уларни жамиятнинг илғор ҳаётий қатлами сифатида - авайлашимиз ҳам қарз, ҳам фарздир. Бу ўринда кексаларимиз саломатлигини асраш, биз шифокорларнинг бурчимиздир.\nИнсон қариган сари унинг саломатлигида ҳам бир қатор ўзгаришлар юз бера бошлайди. Хўш, бундай пайтда нималарга эътибор қаратиш керак?\nЭнг аввало, тўғри овқатланиш тани сиҳатлик гаровидир.\nҲаддан зиёд тўйиб овқатланмаслик, кун давомида оз-оздан овқатланиш, мева, сабзавот, кўкат ва ёрма истеъмол қилиш, ёғли, ўта шўр ва аччиқ овқатларни чеклаш соғлом овқатланишнинг талабидир. Кексалар учун жисмоний фаоллик жуда-жуда зарур. Жисмоний тетик ҳолатни сақлаш учун кўпроқ ҳаракатда бўлиш, тоза ҳавода сайр қилиш муҳимдир.\nУй ва хўжалик ишларини меъёрида бажариш, меҳнат қилиш ва дам олишни тўғри ташкил қилиш ҳам фойдали.\nЭЛ СОҒЛИҒИ - ЮРТ БОЙЛИГИ\nкекса шифокор, меҳнат фахрийси:\n-Оила соғ экан, жамият мустаҳкам, мамлакат барқарордир. Давлатимиз раҳбари раҳнамолигида аҳоли саломатлигини мустаҳкамлаш, уларга тиббий хизмат кўрсатиш тизимини янада такомиллаштириш, сифатли дори-дармон билан таъминлашга алоҳида эътибор бериляпти ва бу борада жуда катта ҳажмдаги ишлар амалга оширилмоқда. Бундан халқимиз чексиз миннатдор бўлмоқда.\nМана, қаранг, туман тиббиёт бирлашмасига қарашли давогоҳлар реконструкция ва таъмирлашдан сўнг мисоли кошонага айланибди. Ҳар бир бўлимга қарашли биноларда шифокор ва даволанувчилар учун энг йирик шаҳарлардаги муассасалардан қолишмайдиган шароитлар яратилганини кўриб, очиғи беҳад ҳайратландим. Биз ишлаган даврларда бундай қулайликларни фақат орзу қилардик...\nШИФОХОНА ФОЙДАЛАНИШГА ТОПШИРИЛДИ\nТиббиёт ходимлари куни арафасида туман тиббиёт бирлашмасининг даволаш ком-плекси фойдаланишга топширилди. Бу туманимиз тиббиётчилари учун касб байрамларига муносиб совға бўлди.\nИстиқлолнинг дастлабки йилларидан мамлакатимиз тиббиёт тизимида кенг кўламли ислоҳотлар амалга оширила бошланди ва бугунги кунда бу эзгу ишлар янгича қиёфа касб этмоқда. Бунда аҳоли саломатлигини муҳофаза этиш, ҳар томонлама соғ-лом ва баркамол авлодни вояга етказиш, халқимиз фаровонлиги ва турмуш даражасини янада юксалтириш учун зарур шарт-шароитлар яратишга алоҳида эътибор қаратилмоқда. Бу эзгу ишлар юртдошларимизнинг ҳаётидан рози бўлиб яшашларида, уларда эртанги кунга бўлган ишончини ортишида муҳим ўрин тутмоқда.\nДавлатимиз раҳбарининг жорий йил 29 мартдаги «Ўзбекистон Республикасида бирламчи тиббий – санитария ёрдами муассасалари фаолиятини ташкил этишни янада такомиллаштириш чора-тадбирлари тўғрисида»ги қарори ижроси юзасидан муайян ишлар изчил давом этмоқда. Биргина туманимиз мисолида оладиган бўлсак, аҳолига малакали тиббий хизмат кўрсатиш, тиббиёт муассасаларининг моддий - техника базасини янада мустаҳкамлаш, соҳа мутахассисларига зарур шарт-шароитлар яратиш бўйича бир қатор ишлар амалга оширилмоқда.\nЭҲТИЁТ БЎЛГАН МАЪҚУЛ\nЁт моддалар билан заҳарланган озиқ-овқат маҳсулотини истеъмол қилганда овқатдан заҳарланиш келиб чиқади. Бунга микроб, микробга алоқадор бўлмаган омиллар сабаб бўлади. Микробли овқатдан заҳарланиш қутилмаганда, тўсатдан бошланадиган, оғир кечадиган ботулизм касаллигидир.\nБотулизм микроби табиатда кенг тарқалган бўлиб, ҳавосиз муҳит ва 32-36 даража ҳароратда жуда тез кўпаяди.\nБотулизм ифлосланган консерва банкаси (помидор, бодринг тузламалари, турли хил икралар) очиб кўрилганда, ташқи кўринишидан унда ҳеч қандай ўзгариш бўлмаслиги мумкин. Аммо истеъмол қилгандан сўнг заҳар ошқозон шираси таъсирида фаоллигини оширади ва тезда қонга сўрилади. Касалликнинг яширин даври 12 соатдан 3 кунгача давом этиши мумкин. Ботулизм токсини тўқималарга тарқалиб, асаб тизимига таъсир этади, нафас олиш, ютиниш, овқат ҳазм қилиш жараёнида иштирок этадиган мускулларнинг фалажланишига олиб келади. Бемор ютина олмайди. Кузи хиралашади, буюмларни иккита кўради, кўз қорачиғи ёруғликка реакция қилмайди, қорин катталашади, оғрийди.\nЁз ойларида озиқ-овқат, айниқса, сутли маҳсулотлар истеъмол қилишда ўта ҳушёр бўлиш талаб этилади. Чунки бундай маҳсулотлар иссиқ об-ҳавода тез айнийди. Шунинг учун кўча-кўйда, турли савдо шахобчаларида ёрлиқлари бўлмаган, ишлаб чиқариш жойи, санаси номаълум, сифати ва хавфсизлигига кафолат берувчи сертификати бўлмаган сут маҳсулотлари, хусусан музқаймоқ харид қилманг. Кўчада махсус жиҳозланмаган, санитария талабларига жавоб бермайдиган, усти очиқ жойларда ўзбошимчалик билан ўрнатиб олинган фрезер ёрдамида ишлаб чиқарилаётган музқаймоқ маҳсулотлари сизга шубҳали туюлса, истеъмол қилманг. Фарзандларингизга музқаймоқ харид қилишдан олдин сотувчиларнинг шахсий гигиена қоидаларига риоя қилишларига эътиборли бўлинг.\nСанитария талабларига жавоб бермайдиган жойларда ва уй шароитида, мажбурий тиббий кўрикдан ўтмай музқаймоқ тайёрлаш ва сотиш қатъиян тақиқланади.\nЭКОЛОГИК ТОЗА ВА СОФ ДОРИ-ДАРМОНЛАР ЎЗИМИЗДА ТАЙЁРЛАНАДИ\nДавлатимиз раҳбари томонидан фармацевтика саноатини ривожлантиришга, аҳоли ва даволаш профилактика муассасаларини юртимизда ишлаб чиқарилган сифатли, юқори самарали ва хавфсиз дори-дармон воситалари билан таъминлашга алоҳида эътибор қаратилмоқда.\nПрезидентимизнинг жорий йил 3 майдаги «Нукус-фарм», «Зомин-фарм», «Косонсой-фарм», «Сирдарё-фарм», «Бойсун-фарм», «Бўстонлиқ-фарм» ва «Паркент-фарм» эркин иқтисодий зоналарини ташкил этиш тўғрисида»ги Фармони, энг аввало, республикамизнинг фармацевтика соҳасини ривожлантиришга, дори-дармон воситалари ҳамда тиббиёт буюмлари ишлаб чиқарувчиларни ҳар томонлама қўллаб-қувватлашга, аҳолини ўзимизда ишлаб чиқарилган юқори сифатли дори-дармонлар билан таъминлашни янада яхшилашга кенг имконият яратади.\n“КОСОНСОЙ” САНАТОРИЙСИ – РЕСПУБЛИКАДА БИРИНЧИ!\nМамлакатимизда фуқароларнинг саломатлигини муҳофаза қилиш ҳақида ғамхўрлик давлат сиёсатининг устувор йўналишларидан бири ҳисобланади. Айни пайтда ҳам тиббиёт соҳасида кенг миқёсли ислоҳотларни янада чуқурлаштириш борасида амалга оширилаётган ишлар фикримиз далилидир. Мазкур йўналишдаги хайрли ишларга туманимизнинг бутун мамлакатга машҳур дам олиш масканларидан бири – замонавий тиббий ускуналар билан жиҳозланган“Косонсой” санаторийси жамоаси ҳам муносиб ҳисса қўшиб келмоқда. Чотқол тоғининг ён бағирларидаги хушманзара жойда қўним топган ушбу сиҳатгоҳда ҳар йили минглаб юртдошларимиз ҳордиқ чиқариб, ўз саломатликларини тикламоқдалар.\nИНСОН МАНФААТИ УСТУН\nАҳоли турмуш даражаси ва сифатини, унинг моддий фаровонлигини оширишга қаратилган ижтимоий сиёсатни фаол давом эттириш 2017 йил - «Халқ билан мулоқот ва инсон манфаатлари йили»даги энг муҳим стратегик вазифа ва устувор йўналишлардан биридир.\nМустақил юртимизда оналик ва болаликни муҳофаза қилиш, халқимиз, айниқса, нуронийлар, пенсионерларимизнинг соғлом ва мазмунли умр кечиришлари учун зарур шарт-шароитлар яратиб берилмоқда. Бу борада, айниқса, ногиронларни ижтимоий ҳимоя қилиш, соғломлаштириш, тўлақонли ҳаёт кечиришлари учун шароитлар яратишга алоҳида эътибор ва ғамхўрлик кўрсатилмоқда.\nСИФАТЛИ ВА АРЗОН ДОРИ - ДАРМОН БИЛАН ТАЪМИНЛАШ - ДОЛЗАРБ ВАЗИФА\nМамлакатимиз Президентининг «Аҳолини дори-дармон воситалари ва тиббиёт буюмлари билан таъминлашни янада яхшилашга доир чора-тадбирлар тўғрисида»ги қарорига асосан жорий йилнинг 1 январидан бошлаб четдан олиб келинадиган, шунингдек, мамлакатимизда ишлаб чиқариладиган дори-дармон воситалари ва тиббиёт буюмларни улгуржи ҳамда чакана сотиш учун янги қатъий нархлар белгиланди.\nЭндиликда четдан олиб келинадиган, шунингдек, мамлакатимиз ишлаб чиқарилувчиларидан сотиб олинадиган дори-дармон воситалари ва тиббиёт буюмларини улгуржи ва чакана сотиш уларни етказиб беришда иштирок этувчи воситачилар сонидан қатъий назар, улгуржи савдо учун сотиб олинган қийматидан 15 фоиздан, чакана савдо учун улгуржи нархидан 20 фоиздан ортиқ бўлмаган миқдорларда белгиланадиган чекланган савдо устамалари қўлланилган ҳолда амалга оширилмоқда.


C витаминига бой мандариннинг фойдали ҳусусиятлари » Шерлар, туш табири, Афоризмлар, Маноли сузлар 2021 - Vatanda.CoM\nVatanda.Com » Саломатлик » C витаминига бой мандариннинг фойдали ҳусусиятлари\nМандарин кўпчилик учун энг севимли цитрус мева ҳисобланади. Унинг таркибида жуда кўп миқдорда C витамини (аскорбин кислотаси) мавжуд бўлиб, пектин моддалар, гликозид, минерал тузлар, Д, К, Б1, Б2 витаминлари ва эфир мойларига бойлиги билан ажралиб туради.\nТаркибида кўп миқдорда лимон кислотаси бўлгани туфайли, у ўзида нитратлар ва бошқа зарарли компонентларни тўпламайди.\nМандарин куз-қиш мавсумида организм томонидан йўқотилган витоминларни тиклай олади. У чанқоқни тез қондириб, танани керакли миқдордаги аскорбин кислотаси билан тўлдиради, шамоллаш ва иситмани туширишда жуда тез таъсир этади.\nМандарин шамоллашда қўл келувчи микроблар билан курашиш ҳусусиятига эга. Пўсти йўтални енгиллаштириб, овқатни тез ҳазм қилишга ёрдам беради.\nУшбу цитрус мева шишларга қарши курашиб, таркибидаги синефрин бронхлар фаолиятига ижобий таъсир кўрсатади.\nМандарин истеъмоли юрак касалликлари ривожланиш хавфини камайтиради, атеросклерознинг олдини олиб, томир деворларида холестерин йиғилиб қолишига тўсқинлик қилади.\nМандаринни мағзини ўраб турган оқ тўри билан биргаликда истеъмол қилиш керак, сабаби, унинг таркибида юрак қон-томир тизимини мустахкамловчи гликозидлар мавжуд.\nМандаринлар антидепрессантлар билан аъло даражада беллаша олади. Унинг шарбати, ёқимли оловранг туси эса асаб тизимини тинчлантириш ва организмнинг умумий тонусни кўтариш ҳусусиятига эга.\nМандариннинг пўсти пектин моддалари, эфир мойлари, органик кислоталар ва флавоноидларга жуда бой. Бироқ айрим мандарин етиштирувчилар унга айнан пўсти орқали кимёвий ишлов берадилар, ҳатто ялтираб туриши учун маҳсус мум сепиш ҳоллари ҳам учраб туради. Бундай мандаринлар пўстини истеъмол қилиш саломатлик учун катта ҳавф туғдиради.\nҲомиладорликнинг иккинчи уч ойлигида аксарият ҳолларда C витамини етишмовчилиги кузатилади. Ана шу вақтда мандарин беминнат ёрдамчига айланиши мумкин. Бироқ мандарин истеъмоли бўлажак она ва ривожланаётган бола учун аллергия хавфини келтириб чиқариш эҳтимолидан ҳоли эмас. Шу сабаб, ҳомиладор аёл организми учун ўта зарур бўлган мандарин истеъмоли меъёрини унутмаганлари маъқул.\nЯна бир нарсани ҳам таъкидлаб ўтиш керакки, мандарин эфир мойи билан уқалаш бўлажак она терисини турли ёқимсиз муаммолардан ҳалос этади.


Мирзиёев Юнусобод туманига ташриф буюрди\n13:11 / 15.07.2017\nПрезидент Шавкат Мирзиёев 15 июль куни пойтахтнинг Юнусобод туманига ташриф буюрди. Бу ҳақда ЎзА хабар бермоқда.\nДавлат раҳбари туманда жойлашган Тошкент шаҳар ички ишлар бош бошқармасининг Қўриқлаш бошқармаси фаолияти билан танишди.\nТинчлик-осойишталикни таъминлаш тизими бугунги ҳаётимиз талабларига мос бўлиши керак, деди давлат раҳбари. Янги замонавий тизим самарали ишлаши учун уни мукаммал ўзлаштириш, босқичма-босқич амалиётга татбиқ этиш зарур.\nПрезидент мазкур бошқарув тизимини икки йил давомида синовдан ўтказиш, ички ишлар ходимларининг ахборот технологиялари бўйича билимини ошириш, Ал-Хоразмий номидаги Тошкент ахборот технологиялари университети ва Тошкентдаги Инҳа университетида ихтисослашган кадрлар тайёрлаш, тизим пухта ўзлаштирилганидан кейин уни мамлакатнинг барча шаҳарларида жорий этиш зарурлигини таъкидлади.


"Қизилқум" мухлислари Гулистонга боришади / CHAMPIONAT.asia\n16:08Фарғонанинг "Истиқлол" клуби иқтидорли футболчиларни жамоага қабул қилади 0 15:52Уолкотт "Эвертон" учун тиббий кўрикдан ўтди 4 15:52“Металлург” Ирматов келганини тасдиқлади 6 15:45Илҳом Юнусов "Динамо" машғулотларида иштирок этмоқда 4 15:37Назорат учрашуви. "Навбаҳор" "Машъал"га ютқазди 8 15:30Ўзбекистон терма жамоасига ким келади? Кейруш ёки ван Марвейк? 48 15:27Омар Моманидан янги карикатура: Хайр афсона! 21 15:13Азиз Ғаниев - Твиттер қаҳрамони 28 15:00Спортчилар ижтимоий тармоқларда 5 14:40Ўзбекистон клублари мутахассислари Японияда малака оширишади 6 14:12IFFHS рейтинги. "Локомотив" "Бока Хуниорс" билан, "Бунёдкор" "Вест Хэм" билан бир қаторда 17 14:10Стадионга келадиган ғалати мухлислар (+ФОТО) 15 14:02Япония компанияси Ўзбекистон Суперлигасига титул ҳомий бўлмоқчи 27 13:45Маскерано "Барселона"даги сўнгги учрашувини қачон ўтказади? 6 13:45Хамес Родригес мэмлар қаҳрамони 6\n"Қизилқум" мухлислари Гулистонга боришади\n07 ноя 23:24\n8 ноябрь куни Ўзбекистон XXII миллий чемпионати олий лига жамоалари мавсумни якунлашади. Шу куни бўладиган 26-турнинг марказий ва ҳаяжонли учрашувларидан бири шубҳасиз Гулистон шаҳрида бўлиб ўтади.\nЭлитада ўз ўрнини сақлаб қолиш учун астойдил курашаётган «Гулистон» — «Қизилқум» жамоалари учрашувига каттаю кичик бирдек қизиқмоқда.\nИккинчи даврада ўз ўйинини топишга муваффақ бўлган “Қизилқум”нинг қўлга киритган ғалабаларида жамоа ишқибозларининг ҳам жуда катта ҳиссалари бор, албатта. Қийин ва оғир аҳволда ҳам минглаб мухлислар “Қизилқум”ни бир зум ҳам ёлғизлатиб қўйишгани йўқ. Айниқса, жамоа уй учрашувларини Навоийда ўтказа бошлагач, ишқибозларнинг стадионга ташрифи сезиларли даражада ортганлигини алоҳида таъкидлаш лозим.\nҚолаверса, кейинги пайтларда “Қизилқум” жамоаси қошида иш бошлаган ишқибозлар клуби фаоллиги ҳам эътиборга лойиқ. Жумладан, иккинчи даврада Самарқанд ва Зоминда ўтказилган учрашувларда улар ўз жамоаларини қўллаб-қувватлашда фаолликларини намойиш этдилар.\nГулистонда бўладиган учрашувга ҳам Навоийдан уч юз нафардан зиёд мухлис ташриф буюриши кутилмоқда. “Қизилқум” футбол клуби раҳбарияти ва ҳомийлари жамоани стадионнинг ўзида бевосита қўллаб-қувватлашни истовчиларга ҳайрихоҳлик билдириб, улар учун барча зарур шарт-шароитларни яратиб беряпти. Жумладан, 8 ноябрь тонгида навоийлик мухлислар учун ажратилган махсус автобуслар Гулистон шаҳри томон йўл олади.\nУмид қиламизки, юзлаб ишқибозларнинг олқиш ва ҳайқириқлари ниҳоятда муҳим учрашув давомида “Қизилқум” футболчилари учун чинакам куч ва далда вазифасини ўтаб беради. Мухлислар “Қизилқум”нинг ғалабасига ишонадилар. ФАҚАТ ОЛҒА, “ҚИЗИЛҚУМ”!


2019 йилнинг 12 май куни Ҳиндистоннинг еттита штатида сайловнинг олтинчи босқичи ўтказилди. Мазкур босқичда овоз бериш бутун мамлакат бўйлаб 59 та сайлов округини қамраб олди. Шу куни 101,7 миллион ҳинд аҳолиси овоз бериш учун Биҳар, Жарҳанд, Ғарбий Бенгал, Мадя, Прадеш, Уттар Прадеш, Ҳаряна ҳамда пойтахт Деҳли шаҳрида очилган 113 мингдан ортиқ сайлов участкасига ташриф буюрди.\nУшбу сайловларда Марказий сайлов комиссияси делегацияси аъзолари Котибият раҳбари С.Қурбанкулов ҳамда Котибият бўлим бошлиғи Ф.Насриддиновлар халқаро кузатувчилар сифатида иштирок этдилар.\nСайлов жараёнларида дунёнинг 20 дан зиёд мамлакатлари хусусан, Автралия, Бангладеш, Бутан, Босния ва Герцеговина, БАА, Зимбабве, Фиджи, Грузия, Кения, Корея Республикаси, Қирғизистон, Малайзия, Мексика, Мянма, Руминия, Россия, Шри-Ланка, Суринам ва Ўзбекистон ҳамда Халқаро демократия ва сайловларга кўмаклашиш институти (IDEA) вакиллари қатнашдилар.\nҲиндистон парламентининг қуйи палатасига бўлиб ўтаётган сайловлар 11 апрелдан 19 майга қадар 7 босқичда ўтказилмоқда. 543 та мандат учун муносиб номзодлар мажоритар тизим асосида яширин овоз бериш йўли орқали сайланадилар.\nМарказий сайлов комиссияси вакиллари Ҳиндистон Сайлов комиссияси раиси Сунил Арора билан учрашиб, келажакдаги ҳамкорлик алоқалари ҳақида келишиб олдилар.


Янги иншоотлар — байрам туҳфаси – Фарғона ҳақиқати\nЯнги иншоотлар — байрам туҳфаси\nBy ferpravda.uz 07.12.2020\nБош қомусимиз қабул қилинганининг йигирма саккиз йиллиги байрами арафасида вилоятимизда бир қатор ишлаб чиқариш, ижтимоий-маданий объектлар фойдаланишга топширилмоқда.\nФарғона шаҳридаги “Дўстлик” маҳалласида “Fergana hotel” меҳмонхонаcи очилди. 5 қаватли 50 ўринли мажмуада барча қулайликлар яратилган.\nТантанали очилиш маросимида вилоят ҳокимининг биринчи ўринбосари М. Убайдуллаев иштирок этди.\nТадбиркор Шерзоджон Ботиров томонидан 4 миллиард 200 миллион сўмлик маблағ эвазига мазкур мажмуа бунёд этилди. Миллий услубда қурилган меҳмонхонада ресторан, фитнес клуб, конференция зали, ёзги дам олиш маскани фаолият кўрсатмоқда. Бу каби қулай шарт-шароитлар меҳмонлар ва хорижий сайёҳларга юқори даражада хизмат кўрсатиш имкониятини беради. Меҳмонхонада 21 та янги иш ўрни яратилди.\nЎзбекистон тумани “Давлатботир” маҳалла фуқаролар йиғинининг янги биноси байрамга муносиб туҳфа бўлди. Барча шароит-\nларга эга мазкур маскан давлат-хусусий шериклик асосида бунёд этилди.\nОчилиш маросимида вилоят ҳокимининг ўринбосари, маҳалла ва оилани қўллаб-қувватлаш бошқармаси бошлиғи С.Аминжонов, туман ҳокими Қ.Жўраевлар сўзга чиқиб, мамлакатимизда маҳалла институти фаолиятини янада ривожлантириш, уни энг халқчил тузилмага айлан-тириш борасида салмоқли ишлар амалга оширилаётганини таъкидлади. Маҳалла йиғинларининг моддий-техник базасини мустаҳкамлаш, янги маҳалла биноларини қуриш доимий эътиборда эканлиги алоҳида қайд этилди.\nБино қурилишига тадбиркор, “Шўрсув цемент” масъулияти чекланган жамияти таъсисчиси Абдувоҳид Ёқубов томонидан 580 миллион сўмдан зиёд маблағ сарфланди. Айни кунларда ёшларни қўллаб-қувватловчи, чуқур билим олишлари, бандлигини таъминлашга хизмат қилувчи лойиҳалар устида иш олиб борилмоқда.\nВилоят маҳалла ва оилани қўллаб-қувватлаш бошқармаси томонидан маҳалла фуқаролар йиғинига компьютер жамланмаси топширилди. Шунингдек, маҳалладаги ижтимоий ҳимояга муҳтож оила вакилларига қишки кийимлар берилди.\nОлтиариқ тумани марказий шифохонасида болалар реанимация бўлими иш бошлади.\nЯнги ташкил этилган бўлим барча замонавий тиббий асбоб-ускуналар билан тўлиқ жиҳозланган. Шунингдек, малакали врачлар, ўрта ҳамда кичик тиббиёт ходимлари жалб этилиб, болаларга шошилинч ёрдам кўрсатиш учун барча қулайликлар яратилган.\nКонституциямизнинг яратилиш тарихи\n18 ёшли йигит ижтимоий тармоқнинг “Қурбони”


"Тойота" Tacoma йўлтанламас пикапини намойиш қилди\n01:35 / 13.02.2016\nToyota компанияси Tacoma пикапининг янги модификацияси – TRD Pro‘ни намойиш қилди. Шу тариқа, компаниянинг энг кучли йўлтанламаслари моделлар қатори учта моделга етди. Аввал унга Tundra ва 4Runner модделари кирганди. Янги машина Чикаго автосалонида намойиш қилинди.\nМодель 3,5 литрли, 6 цилиндрли бензинли двигатель билан жиҳозланган, унинг қуввати 281 от кучи ва 360 Нм айланиш лаҳзасини ташкил қилади. Двигатель 6 поғонали механик ёки автоматик узатмалар қутиси билан биргаликда ишлайди.\nЯнги "Такома"нинг ташқи кўринишидаги ўзгаришлар Goodyear Wrangler All-Terrain Kevlar покришкали 16 дюймли ғилдирак дисклари, кузов олди қисмининг алюминийдан ишланган ҳимоя элементлари, ёруғлик-диодли туманга қарши фаралар, орқа ва олд оптиканинг қора ҳошия билан ўраб чиқилгани, TRD Pro шильдикларини ўз ичига олади.\nТехник ўзгаришлар эса FOX амортизаторлари ва TRD пружиналаридан ташкил қопган.\nМашина ичида қора чарм билан ишланган ўриндиқлар ва кўп функцияли рул чамбари, Entune аудиотизими, узатмалар қутиси селектори ва TRD гиламчалари пайдо бўлди.\nАҚШда ишлаб чиқарилиши йўлга қўйиладиган янги модель 2016 йил кузида сотувга чиқади.


Ўзбекистон қишда қўшимча газ сотиб олиш бўйича "Лукойл" билан музокаралар олиб бормоқда Ўзбекистон янгиликлари\nЎзбекистон қишда қўшимча газ сотиб олиш бўйича "Лукойл" билан музокаралар олиб бормоқда\nЎзбекистон, Тошкент – Batafsil.uz ЯА. Ўзбекистон зарур бўлиб қолганда ички бозор талабини қондириш учун қишда қўшимча табиий газ сотиб олиш бўйича "Лукойл" билан музокаралар олиб бормоқда. Бу ҳақида мухбиримиз хабар берди.\n"Лукойл" билан музокаралар олиб борилмоқда. Агар керак бўлса, аҳолининг ички эҳтиёжларини қондириш учун биз Россия компанияси томонидан қазиб олинадиган газни ўзаро манфаатли нархларда сотиб оламиз. Харидлар ҳажмини ҳозирча айтиш қийин, бу Россия компаниясининг қазиб олишига ҳам, бозоримиздаги талабга ҳам боғлиқ”, - деди Энергетика вазирининг ўринбосари Бекзот Нарматов Batafsil.uz мухбирига.\nШунингдек, унинг сўзларига кўра, “Лукойл”да келишилган бизнес-модел мавжуд бўлиб, унга мувофиқ, маълум ҳажмда ишлаб чиқарилган газ Россияга етказиб берилган ва "Газпром" томонидан сотиб олинган. Ҳозирда эса "Газпром" шундай нархларни таклиф этмоқдаки, "Лукойл"га Ўзбекистонда катта ҳажмдаги табиий газ қазиб олиш фойдасиз бўлиб қолмоқда.\n“Шунинг учун биз ҳозир “Лукойл” билан улар томонидан қазиб олинадиган газни қандай нархда сотиб олишни муҳокама қиляпмиз. Ҳозирча аниқ ҳажмлар ва нархлар йўқ, музокаралар давом этмоқда. Бир нарса шубҳасизки, биз бозорда тақчилликка йўл қўймаймиз, аҳоли ва иқтисодиёт учун канча керак бўлса, шунча газни ўзаро манфаатли нархларда сотиб оламиз ", - деди у.\nУнинг сўзларига кўра, ҳозирги кунда миллий нефт-газ компаниялари - "Ўзбекнефтегаз", "Ўзтрансгаз" ва "Ҳудудгазтаъминот" Ғарб мамлакатларидан ҳам юқорироқ бўлган жиддий молиявий юкни ўз зиммаларига олиб келишмоқда.\n"Келинг, Германияни олайлик. У ерда ишлаб чиқарувчилар учун табиий газнинг нархи аҳолига нисбатан арзонроқ. Бизда эса тескариси. Шунга қарамай, аҳолига газ етказиб бериш хизмати улгуржи харидорларга қараганда қимматроққа тушади. Оддий бир мисол: 1 миллиард кубометр газни саноат истеъмолчисига етказиб бериш бир миллион оддий абонентга қараганда арзонроқ бўлади. Бундан ташқари, улар биринчи навбатда етказиб беришнинг иқтисодий ҳолатини кўриб чиқади, кейин эса газ нархини белгилайдилар. Бизда эса давлат нархларни назорат қилгани сабабли, аҳоли учун газнинг нархи экспорт учун сотиладиган газ нархидан 5-6 баравар арзон”,- деди у.\nНарматовнинг сўзларига кўра, яқин келажакда Ўзбекистон бозор механизмларига ўтиши, ишлаб чиқарувчилар ва аҳоли учун ишлаб чиқарилган газ харажатларини қоплайдиган адолатли нархни қўллаши лозим бўлади.


Ҳожи Муин. Маҳмудхўжа Беҳбудий (1874-1919) (1923) | www.ziyouz.uz\nБош саҳифа МатбуотЖадид матбуотиҲожи Муин. Маҳмудхўжа Беҳбудий (1874-1919) (1923)\nҲожи Муин. Маҳмудхўжа Беҳбудий (1874-1919) (1923)\nЧоп этилган 26.03.2012 МуаллифZiyouz.uz\nМаориф ва маданият жиҳатдан кейинда қолғон ҳар бир миллатнинг бир кун «интибоҳ даври»ға етиши табиийдур. Янгигина уйғона бошлағон миллатларнинг уйғониш даври қизиқ воқеалик бўлғонидек, ул даврнинг йўлбошчилари ҳам ибратлик можароға молик бўладурлар.\nБизнинг Туркистонда уйғониш даври 1901нчи йилдан бошланадур. Биз ҳануз уйғониш давридамиз. Биздаги уйғониш ва янгилик раҳбарларининг бири ва балки биринчиси шубҳасиз Маҳмудхўжа Беҳбудий афандидур. Беҳбудий афанди уйғониш даври ва ўзбек адабиёти тарихида биринчи ўринни олурға мувофиқ бир зотдур. Ул йигирма йиллик хидмати чоғида турлик ёкдан турлик тўсуклиқларға йўлуқуб, кўб қийинчилиқлар кўрди ва охири ўзининг тутқон эзгу маслаги йўлида қурбон бўлди.\nБеҳбудий афанди 1901нчи йилдан бошлаб қўлиға қалам олиб халқни уйғотишға киришган ва умрининг охириғача Туркистоннинг янгилик ва юксалишиға ҳормай-тинмай, талашиб-тортишиб хидмат қилғон бирдан-бир фидокор йўлбошчимиз эди.\nНАСАБИ, ВАЛОДАТИ, ТАҲСИЛИ\nМаҳмудхўжа Беҳбудхўжа ўғлининг биринчи бобоси Солиҳхўжа ва иккинчи бобоси Ниёзхўжадур.\nБеҳбудий афандининг юқори боболари туркистонлик машҳур Хўжа Аҳмад Яссавийга мансубдур. Беҳбудийнинг иккинчи бобоси бўлғон Қори Ниёзхўжа Урганчдан бўлуб 12нчи асри ҳижрий ўрталарида амир Шоҳмурод томонидан қорилар етиштуруш учун Самарқандга келтурилган. Ул модарзод кўр (сўқур) бўлуб, умрининг охириғача қорилиқ билан машғул бўлгон. Беҳбудийнинг ота-боболарининг ҳаммаси қори (ҳофизи Қуръон) бўлуб, қорилиқ ва баъзи вақт имоматчилик билан умр ўтказганлар.\n1868нчи йилда руслар Самарқандни забт этгач, Маҳмудхўжанинг отаси Беҳбудхўжа ўзининг оиласини олиб Самарқанд уязининг Сиёб бўлусидағи Бахшитепа қишлоғиға кўчуб чиққан ва шунда 7 йил чамаси имом ва хатиб бўлғон. Беҳбудий афанди шул қишлоқда 1291нчи ҳижрий йилда Юнчи зулҳижжа ойида оқшом (1874 йил, март) дунёға келган.\nБеҳбудий афанди 6-7 ёшға киргач, ўзининг катта тағоси бўлғон Муҳаммад Сиддиқ ҳузурида ўқуб хат ва савод чиқарғон, сўнгра қори бўлмоқ учун отаси ҳузурида ўқуб, 3-4 йил ичида Қуръонни бутун ёдлаған. Бунинг билан ҳам қаноатланмай, ўзининг кичик тағоси бўлғон муфти мулла Одил ҳузурида дарс ўқурға киришган. Арабча сарф, наҳвдан «Кофия» ва «Шарҳи мулло»ни, мантиқцан «Шамсия»ни, фиқҳцан «Мухтасар ул-виқоя»нинг биринчи дафтарини ва бир оз «Ҳошия»ни мазкур зотнинг ҳалқаи тадрисида ўқуғон, ҳисоб илмини ҳам (масоҳатғача) шул кишидан ўрганган.\nБеҳбудий афанди ёшлиқ чоғида ўткур зеҳнлик ва ўқишға жуда ҳаваслик бўлғон. Устозининг бир қатла ўргатиши билан сабоқини ўргана экан. Ўзи ғоят ҳалим, адаблик, оз сўзлик, ўйун-кулгуни севмайтурғон бўлғон.\nМИРЗОЛИҚ, МУФТИЛИК ДАВРИ, ҲАЖ САФАРИ ВА ФИКРИНИНГ ОЧИЛИШИ\n1311нчи ҳижрий йилида отаси ўлгач, Беҳбудий афанди ўқишни тарк этиб бирон касб-кор қилишға ва ўз маишатини ўзи таъмин этишга мажбур бўлди. Самарқанд уязининг «Чашмаи об» бўлусида янгигина қози бўлғон тоғаси Муҳаммад Сиддиқнинг қошида мирзолик хидматиға кириб ишлади. Бунда қилғон икки йиллиқ хидмати чоғида ул қозихона ишлари билан ошно бўлди.\nМасоили фиқҳия, мерос тақсими ва бошқа муфтиликка тегишлик нарсалардан хабардор бўлди. Икки йилдан сўнг тоғаси қозилиқдан бекор бўлгонда Беҳбудий афанди Кобуд бўлусининг қозиси мулла Зубайрнинг қозихонасиға мирзоликка кириб, бунда 1-2 ой ўтмай муфтиликка ўтди. Неча йиллар шунда муфтилик билан кун кечирди.\nБеҳбудий афанди 1317 (1899)да ўзининг дўсти бухоролик ҳожи Бақо билан ҳаж сафариға чиқди. Бориш-келишда йўлда Истанбул, Миср каби катта шаҳарларға кириб, улардаги баъзи янги-эски мактабларни, айнуқса, Мисрдағи «Жомеъ ул-Азҳар»ни зиёрат этди. Қайтишда Миср ва Истанбулдан турлук янги китоблар келтурди. Бу муборак сафар Беҳбудий афандиға анчагина ибрат ва интибоҳ берди.\nҲижоз сафаридан кейин Беҳбудий афанди Боғчасаройда чиқатурғон «Таржумон» газетасини олдуруб ўқуя бошлади. Иккинчи ёқдан, турлик илмий, фанний китобларнинг мутолааси билан маълумотини кенгайтурди. Оз вақтда дунё сиёсатидан ва замон аҳволидан хабардор бўлди.\nБеҳбудий афанди бир неча йил (1901-1905 йилларда) фикрий инқилобға учраб, эътиқодсизланиб юрган бўлса-да, лекин сўнгра кўб мутолаа соясида ва ҳар бир диний, фалсафий масалаларни текшириш натижасида эътиқодини тасҳиҳ ва таъдил этди. Тараддуд ва шубҳалардан чиқиб, диндор ва маҳкам эътиқодлиқ бўлди.\nБеҳбудий афандининг халққа қилғон хидмати кўпдур. Биз бундан фақат унинг хидмати қаламияси тўғрисида қисқағина ёзиб ўтмак билан кифояланамиз.\nТуркистон ўлкасида миллий газета йўқлиғи ва «Таржумон» газетасининг шеваси оғирлиги ҳам Туркистонда керагинча тарқалмағонлиги учун Беҳбудий афанди 1901нчи йилдан эътиборан Тошкандда чиқмакда бўлғон миссионер Остроумовнинг «Туркистон вилоятининг газети»да мақола ёза бошлади. Бу газетада доим ижтимоий, илмий мақолалар бостуруб, 1905нчи ўктабр манифестигача халққа янги фикрлар бериб турди.\n5нчи йил ўзгаришидан кейин Русия ва Туркистонда турлик миллий газета ва журналлар чиқа бошлади. Беҳбудий афанди бу газеталарнинг кўбисида ҳар мавзуда мақолалар ёзиб халққа раҳбарлик этар эди. Дума ва сайлов масаласи кўзғалғонда, шул мавзуға оид керак оғзаки ва керак матбуот орқали халққа фойдалик маълумот ва таълимот бериб турди. 1321 (1903)нчи йилда Самарқандда янги мактаблар осила бошлағоч, Беҳбудий афанди бир ёқдан халқни мактаб ва маорифға ташвиқ этганидек иккинчи ёқдан бу мактабларда она тилимизда китоблар йўқлиғини кўзда тутуб мактаб учун форсча ва ўзбекча турлик китоблар ёзди ва уларни ўз масорифи билан босиб тарқатди.\nБиринчи мартаба ўз тилимизда харита ва тиётр рисоласи ёзиб табъ ва нашр этди.\n1913нчи йилда Самарқандда биринчи дафъа «Самарқанд» отлиқ бир газета чиқарди. Бу газета моддий жиҳатдан торлиқда қолиб 44нчи сонидан кейин ётишға мажбур бўлди. Бунинг ўрнида «Ойна» исмида ҳафталик бир мажмуа чиқара бошлади. Бу мажмуа керак Туркистонда ва керак дунё мусулмонлари орасида яхшигина шуҳрат ва эътибор қозонди. «Ойна» мажмуаси икки йил чамаси давом этгандан сўнг моддий ёқдан сиқилиб тўқтади. Бу мажмуа тамоман 68 нумер чиқди.\nБеҳбудий афанди Кофкоз-Тотористон ва Туркистонда чиққан матбуотда доим адабий, илмий, ижтимоий ва сиёсий мақолалар ёзиб турар эди. Унинг мақолалари («Самарқанд» ва «Ойна»дан бошқа) тубанда отлари ёзилғон газета ва мажмуаларда босилғон эди: «Туркистон вилоятининг газети», «Тараққий», «Тужжор», «Хуршид», «Шуҳрат», «Озиё», «Турон», «Ҳуррият», «Меҳнаткашлар товуши», «Улуғ Туркистон», «Нажот», «Тирик сўз», «Таржумон», «Вақт», «Шўро», «Улфат», «Иршод», «Тоза ҳаёт».\nБу 18 газета ва мажмуаларда Беҳбудийнинг икки юзга яқин мақоласи босилғондурким, улар бир ерга тўпланғонда 5-6 юз бетлик бир китоб бўлур. Беҳбудийнинг мазкур газета ва мажмуаларда босилғон мақолаларининг кўбиси муҳим мавзуларда ёзилғон бўлуб, ҳануз эскирган эмас ва бу кунларда ҳам биз учун дастуруламал бўлатурғон фойдалук сўзлардур.\nБеҳбудий афанди феврал ва ўктабр ўзгаришидан сўнгра ҳам қўлдан келатурғон хидматларини халқдан аямади. Ўктабр инқилобидан кейин расмий хидматларга киришни истамаган бўлса ҳам, лекин қўлидан келганча ишлади. Халққа яхши фикр ва маслаҳатлар бериб турди.\nБеҳбудий афанди 1919нчи йил 25нчи мартда йўлдошлари Мардонқули ва Муҳаммадқул билан сафарга чиққанда (Бухоро тупроғида) Қарши шаҳрида Бухоро амирининг золим беклари томонидан қўлға олиниб, ваҳшиёна суратда шаҳид қилинди, ёши 45 да эди.\n«Зарафшон» газетаси, 1923 йил, 25 март\n← Аввалги Аввалги Ҳожи Муин. Маҳмудхўжа Беҳбудий (1923)\nКейинги → Кейинги: Ҳожи Муин. Буюк устозимиз Беҳбудий афанди (1920)\nАнтон Чехов. Сартарошхонада (ҳикоя)\nАсрор Мўмин. Оқ чўққилар доим уйғоқдир\nБлез Паскал. Муҳаббат – олий саодат\nРоберт Шекли. Чархпалак (ҳикоя)


Библиотека | SUMERIKI davomi 2 bob\nSUMERIKI davomi 2 bob\n2-боб. Очик китоб.\nЭртаси куни биринчи кундан кура анча яхши,шу б.н бирга кийинрок кечди. Яхшилиги- ёмгир ёгмади. Кийинлиги эса,энди нима кутиш мумкинлигини аник билардим. Майк Эрикнинг тахдидли таъкиби остида инглиз тили дарсида мен б.н бирга утирди ва кейинги дарсга хам кузатиб куйди. Бу менга жуда ёкди. Тушлик килишга хам купчилик булиб бордик. Мактабдошларим б.н муносабатларим секин- асталик б.н изга туша бошлади. Шунга карамай,мен узимни жуда холсиз хис килардим,чунки туни б.н тинмай увиллаган шамол овозидан ухлай олмадим. Шу сабабми тригонометриядан саволга жавоб бера олмадим,физькултурада эса улоктирган тупим бирнеча марта кизларнинг бошига бориб тегди. Энг ёмони эса Эдвард Каллен мактабга келмади...\nКун буйи тушликда совук нигохларга дуч келишга тайёрлангандим. Узимга узим хозир бу чиройли йигитнинг ёнига шарт бораман-да,нима гаплигини сурайман,деб хам уйладим. Уйкусиз тулганиб ётганимда айтадиган гапларимни тайёрлаб хам куйдим. Лекин...Узимни алдаб нима килдим? Барибир унга биринчи булиб гап бошлашга хаддим сигмайди...Ошхонага кириб борар эканман,секингина атрофга алангладим.\nЗал турида унинг галати кариндошлари утиришар,лекин Эдвард куринмади. Мен сухбатдошларимнинг гапига кулок солишга харакат килсам-да,юрагим хапкириб Эдварднинг кириб келишини кутяпман. Афсуски,у куринмади. Баттаррок асабийлаша бошладим. Юрагимда огир юк б.н биология дарсига кирдим. Секингина эшикдан мураладим,Эдвард жойида йук эди. Майк ортимдан колмас,тинмай таътилдаги режалари хакида гапирарди. Кунгирок жиринглагач эса,хурсинганча жойига бориб утирди. Майк мени хавотирга сола бошлади,уни нимадир килиш керак. Кичкина шахарчада эхтиёт булмасангиз,гап-суз купайиб кетиши мумкин. Аслида мен унчалик сузамол эмасман,дустларим хам кам.\nПартада ёлгиз утириш яхши экан. Хар холда шунга узимни ишонтиришга уриндим-у,барибир Эдварднинг мактабга келмаганига айбдорман деган фикр тарк этмади. Аслида бу нотаниш галати йигитда илик таассурот уйготдим деб хам айта олмасдим. Бунга узим хам ишонмайман.\nВа нихоят дарслар тугади. Майк ва бошкалардан кутулиш учун автотухташ жойида бир оз ушланиб турдим. Кейин хеч кимнинг кузига ташланмаслик учун узимни кабинага урдим...\nДадам факат тухум пиширишни биларкан. Шу сабаб хар куни таом тайёрлаш вазифасини уз зиммамга олдим. Бу дадамга жуда маъкул келди. Хозир озик-овкат махсулотлари олиш учун супермаркетга киришим керак. Йулда Калленлар оиласи янги " вольво"сига утираётганига кузим тушди. Уларга тенг келишга менга йул булсин! Уларнинг хуснига махлиё булиб,либосларига эътибор бермаган эканман. Калленларнинг эгнида дунёнинг энг киммат ва факат махсус буюртма асосида ишлайдиган дизайнерлар либослари эди. Кийимлари кулай ва шу б.н бирга жуда кимматлиги куриниб турарди. Умуман олганда бундай хусн-жамол б.н улар одми кийимда хам хамманинг эътиборини тортган булишарди. Хам бойлик,хам чирой! Бир суз б.н айтганда уларнинг хамма нарсаси бор...Лекин шундай одамларнинг овлок шахарчада яшашлари галати! Назаримда улар куздан панада яшашни ёктиришади. Бошкаларга ухшаб Калленлар хам менинг пикапимга караб туришарди. Уларнинг галати карашларини сезмагандек мактабдан чикдим ва енгил нафас олдим.\nКаттагина супермаркетдан рузгорга керакли нарсаларни тезгина харид килдим. Бу иш менга кийинчилик тугдирмасди. Уйга келиб,махсулотларни жойлаштиргач,картошкаларни фальгага ураб,газпечига жойлаштирдим ва гуштни димлаб куйдим. Ишимни тугатгач,хонамга кутарилдим. Аввал электрон почтамни текшириб кейин дарс киламан. Почтамда онамдан келган учта янги хат турарди.\nОнам мендан хавотирланиб кетма-кет хат ёзган,охирги хатида " соат олтигача сендан хабар келмаса, Чарлига телефон киламан"деб тахдид килиб куйганди.\nСоатга карасам,беш ярим. Ойимнинг феълини билганим учун хат ёзишга шошилдим. " Ойи,мен яхшиман. Хар доимгидек бу ерда челаклаб ёмгир ёгяпти. Мактабга хам урганиб кетдим,болалар б.н дустлашиб олдим. Дадам менга "пикап" совга килди. Эскигина булса хам менга ёкди. Бирор янгилик булса узим хат ёзаман. Сизни согиндим,упиб коламан,Белла". Хатни тугатиб,дарсларимга берилиб кетганимдан дадам келганини сезмабман хам. Дадам куролларини жойлаштиргунча,овкат суздим. Болалигимда дадам пистолет укларини яшириб куйиши эсимга тушди. Энди эса мени катта булиб колган деб хисоблагани учун куролини уклари б.н колдиради. Дадам тайёрлаган овкатимни мактаб-мактаб еди. Кейин мактабдаги янгиликларни,кимлар б.н дустлашганимни суради.\n- Иккита дарсда Жессика деган киз б.н утиряпман. Майк деган бола б.н хам танишдим. У б.н зерикмайсан. Купчилик б.н танишдим,барчаси яхши болалар,факат бир-иккитасини айтмаганда...\nОнлайн: 8 / 362 | + reklama


ЎзА - ТАЙИНЛОВ: талабага муҳим лавозим топширилди\n08.08.2018 14:13 Чоп этиш версияси\nЎзбекистон Республикаси Туризмни ривожлантириш давлат қўмитаси раис ўринбосари в.б. тайинланди.\nЎзбекистон Республикаси Туризмни ривожлантириш давлат қўмитаси матбуот хизмати маълум қилишича, Вазирлар Маҳкамаси қарори билан Акбаров Саидакбархон Тоҳир ўғли Туризмни ривожлантириш давлат қўмитаси раиси ўринбосари в.б. лавозимига тайинланди.\nУшбу лавозимга Саидакбархон Акбаров шу йилнинг 29 июнь куни Олмазор туманида бўлиб ўтган мажлисда Ўзбекистон Республикаси Президенти Ш.Мирзиёев томонидан номзод сифатида таклиф этилган эди. Бунга сабаб Саидакбархон ўз нутқи давомида туризм соҳасини ривожлантириш бўйича амалий таклифлар билдирганди.\nС.Акбаров ҳозирда Тошкент Халқаро Вестминстер Университетининг бизнес бошқаруви факультетида тўртинчи босқич талабаси. Ёш эканига қарамай, у таълим ва касбий ривожланиш соҳасидаги тадбиркорлик фаолияти тажрибасига эга, шу билан бирга, Ўзбекистон Ёшлар иттифоқининг Ёш тадбиркорлар лойиҳаси аъзоси.\n2013 йилдан 2018 йилгача С.Акбаров таълим марказлари тармоғини бошқарган. Шунингдек, у ИТБ фонди инвестиция жалб қилиш танловида ўзининг онлайн таълим дастури билан иштирок этган.\nС.Акбаров ёшлар ҳаётида фаол иштирок этади. У Германиянинг Гамбург шаҳрида бўлиб ўтган БМТнинг халқаро конференциясида иштирок этган.\nҚўмитада С.Акбаров ёшлар туризмини ривожлантириш ва инновацион ғоялар, смарт туризм жорий этиш, шунингдек, таълим хизматларини такомиллаштириш билан шуғулланади.


Брюсселдаги терактларни содир этган ҳудкуш Нажим Лашрау 5 йил аэропортда ишлагани маълум бўлди\nЖамият Дунё Футбол Мутолаа Жиноят Савол-жавоб Шоу-бизнес Hi-tech Lady Саломатлик Мозийдан садо Ҳидоят сари Брюсселдаги терактларни содир этган ҳудкуш Нажим Лашрау 5 йил аэропортда ишлагани маълум бўлди\t09:49, 21 апрель 2016\tБрюссель шаҳри аэропортида теракт содир этган ҳудкуш Нажим Лашрау ўша ерда беш йил мобайнида ишлагани маълум бўлди. Бу ҳақда “Вести” хабар бермоқда. У аэропортга вақтинчалик ишларни ташкиллаштириш агентлиги ёрдамида ишга жойлашган. Бельгияда Лашрауга нисбатан 2014 йилнинг март ойидан бошлаб қидирув эълон қилинган. Аммо у терактлар ташкилотчиси Салах Абдусалом билан бирга Брюсселдаги уйлардан бирида яширинча яшаб келган. Маълумот учун, Брюссель шаҳрида 22 март куни юз берган терактларда 32 киши ҳалок бўлди,300 дан ортиқ киши яраланди. Теракт учун жавобгарликни ДАИШ террорчилик гуруҳи ўз бўйнига олган.


«Охирги умидим Сенат раисидан». Самарқандда адолатсизликка дуч келган аёл вилоят масъуллари билан учрашолмаётганини айтмоқда — Teleradio.uz\n«Охирги умидим Сенат раисидан». Самарқандда адолатсизликка дуч келган аёл вилоят масъуллари билан учрашолмаётганини айтмоқда\n«Дарё»га Самарқанд шаҳрида яшовчи фуқаро М.С. (аризачининг илтимосига кўра исм-фамилия қисқартирилди) мурожаат қилиб, 2018 йилнинг 30 январь куни Самарқанд шаҳридаги 16-сонли нотариал идораси нотариуси Бахтиёр Ҳимматов ўз хизмат мавқейидан фойдаланиб, собиқ турмуш ўртоғи Абдунаби Холиқов ва Вакил Абдухолиқов билан тил бириктирган ҳолда фирибгарлик, алдаш йўли билан мулкий ва моддий зарар этказиш мақсадида унинг номидан ҳужжат қалбакилаштирганлигини билдирган.\nАризада қайд этилишича, Самарқанд шаҳар Ибн Сино кўчаси 5-уйда жойлашган «Добрий доктор сервис» МЧЖ биносини собиқ турмуш ўртоғи Абдунаби Холиқовнинг отаси Пўлат Холиқовнинг номига ўтказиш баҳонасида эр-хотин ўртасида топилган мол-мулк қалбаки ҳужжатлар асосида бошқа шахсларга сотиб юборилган.\nМазкур ҳолат юзасидан «Дарё» мухбири Фарҳод Норбўтаев журналистик суриштирув олиб борди.\nАризачининг таъкидлашича, у 2001 йилда турмушга чиққан ва уч нафар фарзанди бор. 2012 йилдан бошлаб оилавий келишмовчиликлар сабаб турмуш ўртоғи билан жанжаллашиб, бир неча бор ажрашмоқчи бўлган. Аммо қариндошларининг ўртага тушиши билан эр-хотин ярашган. Бироқ оилавий низолар давом этиб келган.\n«2018 йилнинг 30 январь куни собиқ турмуш ўртоғимнинг дўсти Вакил Абдухолиқов келиб, турмуш ўртоғим операция қилган бемор ўлиб қолганлигини айтди. Ўлган беморнинг яқинлари эримнинг устидан шикоят қилганлигини, агар ‘Добрий доктор сервис’ МЧЖ биносини қайнотам номига ўтказмасак, хусусий шифохона мусодара бўлиши ва эрим қамалишини айтди, — дейди М.С. — Шундан сўнг Самарқанд шаҳридаги 16-сонли нотариал идорага Вакил Абдухолиқов билан бирга бордим. Борганимда нотариус Бахтиёр Ҳимматов ва собиқ турмуш ўртоғим ўтирган экан. Нотариус менга оқ қоғоз берди, қоғозда ҳеч нарса ёзилмаганди. У менга қараб эрингиз операция қилган касал ўлиб қолибди, шунинг учун хусусий клиника биносини қайнотангиз номига расмийлаштиришимиз керак, ҳозир мен нима айтсам қоғозга шуни ёзасиз, деди. Собиқ турмуш ўртоғим қамалиб кетмаслиги учун эрим, унинг дўсти ва нотариус иштирокида нотариус айтганларини қоғозга ёздим. Аризада ‘Добрий доктор сервис’ МЧЖ биносини қайнотам номига ўтказишга розилик билдириб, имзо қўйдим. Аризада ҳеч қандай компьютерда ёзилган ёзувлар йўқ эди. Кейин нотариус реестр журналини олдида, бу худди сизларда касалларни ‘регистрация’ қиладиган журналга ўхшаган дафтар деб, ўша дафтарга исм-фамилиямни ёзиб қўйишимни айтди. Мен у ерга исм-фамилиямни ёзиб, имзо қўйдим. Исм-фамилиям ёзилган қаторда ҳеч қандай сўзлар ёзилмаган эди. Кейинчалик билсам, ўша дафтарга ариза олганлик тўғрисидаги ҳужжатлар қайд этилиб, унинг бир нусхасини олганлигим тўғрисида ‘графа’ экан. Лекин нотариус менинг қўлимга ҳеч қандай аризанинг асл нусхасини бермасдан чиқариб юборган».\nФуқаро М.С.нинг таъкидлашича, нотариусда ҳужжат расмийлаштирилганидан сўнг орадан бир ҳафта ўтиб турмуш ўртоғи ажралиш тўғрисида даъво аризаси киритган. М.С. турмуш ўртоғининг мақсадини ана шунда тушунган. 2018 йилнинг июнь ойида М.С. нотариусга қўнғироқ қилиб, ўзи имзо чеккан ҳужжат нусхасини сўраган.\n«Нотариус ўша аризада юз фоиз ўз улушимдан воз кечганлигимни айтиб, унинг сизга ҳеч қандай аҳамияти йўқ деди. Шундан сўнг менда шубҳа пайдо бўлди. Ахир мен аризада бошқа нарса ёзгандим, — дейди М.С. — Мантиқан ўйлайдиган бўлсак, уч фарзанди билан кўчада қолиб турмушидан ажрашган аёл юз фоиз улушидан воз кечиши мумкинми? Хўп, майли, нима бўлса ҳам ўшандан нусха беринг, деб нотариуснинг олдига бордим. Қалбакилаштирилган ҳужжатда ‘Добрий доктор сервис’ МЧЖ устав фондидаги 99,9 фоиз улушим ёки 47 миллион 937 минг сўмлик улушни қайнотамга ўтказишга қарши эмасман деб ариза қилинган. Аслида мен ундай мазмунда ариза ёзмаганман. Нега айнан 100 фоиз улушим эмас, 99,9 фоиз киритилган? Мана шундай чалғитувчи йўллар билан мен ёзган ҳақиқий аризадаги имзом сканер қилиниб, ундаги қўлёзма компьютерда терилиб, имзо аризага жойлаштирилган. Қолаверса, текширув жараёнида қалбакилаштирилган ҳужжатнинг ранглари бўялиб кетган. Уни оддий кўз билан фарқлаш мумкин».\n2018 йилнинг 2 август куни фуқаро М.С. Самарқанд шаҳридаги 16-сонли нотариал идорасига борган. У ерда нотариус Бахтиёр Ҳимматов котибасига унинг қўл телефони ва сумкасини олиб қўйишини айтган. Котиба сумка ва қўл телефонини олиб эшикни ёпиб қўйган.\n«Котиба чиқиб кетганидан сўнг Бахтиёр Ҳимматов ҳеч қандай ҳужжат бермаслигини айтиб қўлимдан тортиб, ҳақорат қилди. ‘Сен улушингдан воз кечгансан, энди ҳеч қандай фойдаси йўқ’ деди. Сенга қилган муомалам ва ҳужжатни қалбакилаштирилганлигини исботлай олмайсан деб устимдан кулиб, сарсон қилишини айтди, — дейди М.С. — Ўша куни унинг менга қилган муомаласидан йиғлаб юбордим. Эшикни очинглар, деб бақирганимда ташқаридан ёрдамчиси келиб эшикни очди. У ердан чиқиб Самарқанд вилоят адлия бошқармасига қўнғироқ қилдим. Адлия бошқармасидан битта ходими келиб бизларни олиб кетди. Вилоят адлия бошқармасида Отабек Полвонов деган ходим бўлган воқеани эшитди. У ерда ҳам тортишув бўлди. Унинг олдида ўзини оқлашга ўтиб кетди. Мен у ердан ҳам йиғлаб чиқиб кетдим ва тўғри прокуратура ҳамда ички ишлар бошқармасига бориб ариза ёздим. Ўшандан бери сарсон бўлиб юрибман».\nМ.С.нинг айтишича, нотариус унинг қўлидан тортганида жароҳат олган ва 2018 йилнинг 4 август куни экспертизадан ўтган. Қилинган ҳақорат ва қалбакилаштирилган ҳужжат бўйича вилоят прокуратураси ва ички ишлар бошқармасига ариза берганидан сўнг нотариус Бахтиёр Ҳимматов фуқаро М.С.нинг уйи ва ишхонасига бориб, ҳуқуқни муҳофаза қилувчи органларга ёзган аризаларини қайтариб олишни талаб қилган. (Бу бўйича таҳририятда аудиоёзувлар бор).\n«Биринчи аризам Самарқанд шаҳар прокуратурасида терговчи Ф.Мардонов томонидан кўриб чиқилаётган эди. Тергов давомида Ф.Мардонов менга аризамни қайтариб олишимни, акс ҳолда ўзимни туҳмат билан жавобгарликка тортишини айтди. Мен терговчининг талабини рад этиб, унинг устидан вилоят прокуратурасига шикоят қилдим. Шундан сўнг ишни Жомбой туман прокуратурасига ўтказишди. Терговчининг ноқонуний талаби менда яна шубҳа уйғотганди», — дейди М.С. (Ф.Мардонов устидан вилоят прокуратурасига ёзилган ариза нусхалари бор.)\nФуқаро М.С.нинг аризада келтирилган ҳолатлари тўлиқ ўрганилмасдан, прокуратура ва ИИБ томонидан кўриб чиқиляпти деб бир йилдан ошиқ вақт давомида сарсон қилиб келинган. Кейинчалик иккита ташкилот ҳам бу ҳужжат нотариусда сақланмаслигини маълум қилган.\n«2019 йилнинг 12 декабрь куни Ўзбекистон Республикаси бош прокурори ўринбосари Саидлазиз Саидкаримовнинг Самарқандда ўтказган сайёр қабулига кирдим. Ўша учрашувда нотариус қилган ҳужжат уч нусхада тайёрланиши, битта нусхаси нотариусда 3 йил, ундан сўнг 75 йил архивда сақланишини билдим. Саидлазиз Саидкаримовга масалани айтганимдан сўнг вилоят прокурори ўринбосари А.Эшқувватов ҳаммасини бошқатдан қонуний кўриб, мен нотариусда ёзиб берган розилик аризасининг нотариусда сақланадиган асл нусхасини топишга ваъда бериб, мендан узр сўради, — дейди М.С. — Аммо бош прокурор ўринбосари кетганидан сўнг яна сарсонгарчилик бошланди. Орадан кўп ўтмай Ўзбекистон Республикаси бош прокурорнинг сайёр қабули бўлди. Бош прокурор қабулига кираман деб борганимда А.Эшқувватов ва унинг ёрдамчиси қабулга кирмаслигим учун мени хонага қамаб ўтиришди. Бош прокурор чиқиб кетганидан сўнг қўйиб юборишди. Шу ерда менда яна шубҳа уйғонди. Хўш, айтинг-чи, агар мен ноҳақ мурожаат қилаётган бўлсам нега бош прокурор қабулига қўйишмади?».\nМурожаатчининг таъкидлашича, Ўзбекистон Республикаси бош прокурор ўринбосарининг сайёр қабулига кирганидан сўнг унинг мурожаатини ўрганиш Жомбой туман прокуратурасига ўтказилган ва 2019 йилнинг 21 декабрь куни жиноят иши қўзғатилган. Бу иш юзасидан тергов ҳаракатлари Самарқанд шаҳар ИИО ФМБда терговчи Л.Маматов ва Н.Игамбердиев бошчилигида олиб борилган.\n«Охирги экспертиза хулосаси 2020 йилнинг 12 март куни чиқарилган. Лекин уч ойгача мени тергов ҳали давом этяпти, деб алдаб келишди. Ушбу тергов жараёнида қалбаки ҳужжат ва реестр журналида жиноят белгилари бўлса-да, терговчи жиноятни яшириб ишни бекор қилган. Ҳаттоки Х.Сулаймонова номидаги республика суд экспертиза маркази ходимлари Р.Туримбетов ва М.Қамбарова ҳужжатда жиноят аломатлари бўла туриб, нотўғри хулоса берган. Сабаби суд-хатшунослик ва суд-техник экспертизасини ўтказишда жиноят белгиларини яшириш мақсадида ўзлари кўрсатиб ўтган адабиётлар бўйича ҳам текшириш усулларини тўлиқ ўтказмаган. Аниқлаган хатоликларини тўлиқ баён этмаган. Тергов жараёнида терговчи Л.Маматов ашёвий далиллар билан тўлиқ ишламаган. Яъни реестр журналида шу ариза мазмунини тасдиқловчи сўз билан ариза мазмуни тўғри келмаган. Нотариусга нисбатан очилган жиноят иши терговчи Л.Маматов томонидан жиноят аломатлари бўла туриб рад этилганидан сўнг Самарқанд вилоят ИИБ бошлиғи Ш.Раҳмонов ва Тергов бўлими бошлиғи Р.Ашрапов қабулига кирмоқчи бўлдим. Аммо шу кунга қадар уларнинг қабулига кира олмаяпман. Р.Ашраповнинг ёрдамчиси Д.Қурбонов мурожаатни ўзимиз ҳал қиламиз, деб қабулга киритмайди», — дейди у.\nФуқаро М.С. нотариус томонидан ариза ўзгартирилганлиги масаласида икки маротаба адлия вазири Русланбек Давлетовнинг қабулига кирган. Аммо вазир билан учрашувдан сўнг ҳам ҳеч қандай натижа бўлмаган.\n«Адлия вазири Русланбек Давлетов халқаро коррупцияга қарши курашиш сертификати олганлигини ОАВда мақтовлар билан бонг уриб айтишди. Аслида эса вазир ўзининг тасарруфида бўлган нотариуснинг ҳужжат қалбакилаштирганлигини, шу вазирликка қарашли бўлган республика суд-экспертиза маркази ходимлари жиноят аломатлари бўла туриб, уни яшираётганлигини қандай тушуниш мумкин? Шунинг ўзи уюшган коррупция эмасми», — дейди М.С.\nФуқаро М.С.нинг мурожаати асосида Самарқанд шаҳридаги 16-сон нотариал идораси нотариуси Бахтиёр Ҳимматов билан ҳам суҳбатлашдик.\n«Добрй доктор сервис» МЧЖ\nНотариуснинг таъкидлашича, бу бўйича жиноят иши қўзғатилган, экспертиза хулосаси олиниб, мурожаат ўрганилмоқда.\n«Ҳолат бўйича кўп ариза бўлганлиги ҳисобга олиниб, жиноят иши очилган. Жиноят аломатлари йўқлиги сабабли тергов бир маротаба бекор қилинган. Яна қўшимча ариза тушгани учун яна қайтадан камчиликларини ўрганяпти, — дейди Бахтиёр Ҳимматов. — Ҳужжатдаги имзо ўзиники эканлиги, текст ўзгартирилмаганлиги, уларда ҳеч қанақа қўшимча ўзгартириш киритилмаганлиги, ҳаммаси бир неча маротаба қайта-қайта экспертизалардан ўтиб, ҳеч нарсага ўрин қолмаган бу масалада».\nБахтиёр Ҳимматов 2018 йилнинг 2 август куни нотариал идорада бўлган жанжал юзасидан ҳам ўз муносабатини билдириб, ҳолат прокуратура томонидан ўрганиб чиқилганлигини таъкидлади.\n«Прокуратура хулосаларини берган. Ҳаммаси бўрттирилган ва бўлмаган гаплар эканлиги исботини топган. Бу нарсаларнинг ҳаммаси ҳатто жиноят иши қўзғатилиб ўрганилди. Икки йилдан буён тинган эмас, — дейди Бахтиёр Ҳимматов. — Сиз хоҳласангиз, аризани қўлда ёзиб берасиз. Лекин ҳозир қўлда ёзиш, яқин йилда бунақаси бўлмаган. Сизнинг қўлингизга текст ёзиб чиқариб берилади. Эътирозингиз бўлса, чизиб, қанақа ўзгартириш киритилишини айтасиз. Яна чиқариб берамиз. Яна эътирозингиз бўлса, яъни сиз айтган фикрингиз тўғри ёзилмаган бўлса қайтадан ёзиб беради. Текст маъқул бўлганидан кейин тагига қўл қўясиз. Мен ҳақиқатан фуқаро шу ҳужжатга имзони ўзи қўйди, деб орқасига имзони ҳақиқийлигини шаҳодатлаб бераман. Унинг ичидаги матнга аслида мен жавоб ҳам бермайман. Ёзувни ўзгартиришдан менга ҳеч қандай наф йўқ».\nШунингдек, Бахтиёр Ҳимматов ариза нотариал идорада сақланмаслигини, фақатгина шартномалар сақланишини билдирди. Унинг айтишича, ариза фуқаро талаб қилган мазмунда чиқарилиб, тасдиқлаб берилади.\nСуриштирув давомида Самарқанд вилоят ИИБ ҳузуридаги тергов бошқармаси ва вилоят прокуратурасининг маълумоти икки хил эканлигига гувоҳ бўлдик. Хусусан, Самарқанд вилоят прокуратураси ахборот хизмати берган маълумотга кўра, фуқаро М.С.нинг мурожаати асосида 2019 йилнинг 21 декабрь куни Жомбой туман прокуратураси томонидан Ўзбекистон Республикаси Жиноят кодексининг 168-моддаси (фирибгарлик) 1-қисми билан жиноят иши қўзғатилиб, келгусида суриштирув ҳаракатларини давом эттириш учун вилоят прокуратураси орқали Самарқанд шаҳри бўйича ИИО ҳузуридаги тергов бўлимига юборилган.\n2019 йилнинг 28 декабрь куни жиноят иши Самарқанд шаҳри бўйича ИИО ФМБ ҳузуридаги тергов бўлими томонидан иш юритувга олиниб, суриштирув тергов ҳаракатлари давом эттирилган. Терговга қадар текширув ҳаракатлари давомида Х.Сулаймонова номли Республика суд экспертизаси маркази Самарқанд вилояти бўлимининг 2020 йил 6 январь кунидаги 24/1.1, 25/2.1-сонли, Самарқанд шаҳри бўйича ИИО ФМБ ЭКБнинг 2020 йил 25 январь кунидаги 14-сонли, Самарқанд вилояти ИИБ ЭКБнинг 11 февраль кунидаги 45 ва 46-сонли ҳамда Адлия вазирлиги ҳузуридаги Х.Сулаймонова номидаги суд экспертиза марказининг 2020 йил 9 ва 12 март кунлардаги экспертиза хулосаларига кўра, М.С.нинг 2018 йил 30 январь кунидаги розилик аризасига унинг ўзи томонидан имзо қўйилиб, матн ёзилганлиги билдирилган. Шунингдек, Самарқанд шаҳар 16-сонли давлат нотариал идорасига тегишли асл гербли муҳр босилганлиги, мазкур аризадаги қўлёзма ва имзо кўк сиёҳ рангли ручка билан бажарилганлиги ҳамда аризадаги матн қўлёзма ва имзодан олдин компьютер техникаси орқали бажарилганлиги кўрсатилган.\nШу боис «Добрий Доктор Сервис» МЧЖ таъсисчиси Абдунаби Холиқов мазкур МЧЖдаги улушини отаси Пўлат Холиқовнинг номига расмийлаштиришда амалдаги қонунларда белгиланган тартибдан четга чиқмаганлиги қайд этилган. Ҳамда Самарқанд шаҳар 16-сонли нотариал идораси нотариуси Бахтиёр Ҳимматов М.С.ни аризасини Ўзбекистонда нотариат ҳақидаги қонунинг 67-моддасига (ҳужжатлардаги имзонинг ҳақиқийлигини шаҳодатлаш) асосан расмийлаштирган. Шу сабабли ҳолат юзасидан Жиноят кодексининг 168-моддаси 2-қисми «а» банди билан жиноят иши қўзғатилиб, тергов ҳаракатлари ўтказилган жиноят иши бўйича жиноий ҳодиса юз бермаган деб топилиб, 2020 йилнинг 15 март куни жиноят иши тугатилган.\n2020 йил 17 июль куни Самарқанд вилояти прокуратураси томонидан жиноят ишини тугатиш тўғрисидаги қарор бекор қилиниб, қўшимча тергов ҳаракатлари ўтказиш мақсадида шаҳар прокуратураси орқали Самарқанд шаҳри бўйича ИИО ФМБ ҳузуридаги тергов бўлимига юборилган. Мазкур жиноят иши бўйича дастлабки тергов бир ой муддатга тикланиб, дастлабки тергов ҳаракатлари олиб боришга киришилган. Жиноят иши бўйича муқаддам тузилган тергов гуруҳи Самарқанд шаҳри бўйича ИИО ФМБ ҳузуридаги тергов бўлими томонидан бир қанча қўшимча тергов ҳаракатлари ўтказилган. Ўтказилган қўшимча тергов ҳаракатлари натижасига кўра, жиноят иши 2020 йилнинг 26 сентябрь куни Ўзбекистон Республикаси ЖПКнинг 83-моддаси 1-бандига асосан тугатилган.\nБироқ Самарқанд вилоят ИИБ тергов бўлими томонидан фуқаро М.С.га 2020 йилнинг 25 сентябрь куни юборган хатда Самарқанд шаҳар бўйича ИИО ФМБ ҳузуридаги тергов бўлими бошлиғи Д.Султонов ва Х.Аллаёровлардан иборат терговчилар гуруҳи тузилиб, гуруҳ таркибида қўшимча тушунтириш ҳаракатлари олиб борилаётганлигини маълум қилган.\n«Мен адолат излаб Самарқанд вилоят прокурори ва вилоят ИИБ раҳбари билан учрашмоқчи бўлдим. Аммо ҳар иккала ташкилот ходимлари мени раҳбарлар билан учраштирмади. Вилоят ҳокими қабулига ҳам бордим ҳеч қандай натижа бўлмади. Ҳатто Ўзбекистон Республикаси ички ишлар вазири қабулига кириш учун икки кун уриндим, мени вазир билан учраштиришмади, — дейди М.С. — Имкон бўлса, Олий Мажлис Сенати раиси Танзила Норбоева билан учрашиб, юзага келган ҳолатни адолатни ўрганиб чиқишларини сўрардим. Агар терговчи тўғри йўл тутган бўлса, нега бош прокурор Самарқандга сайёр қабул ўтказганда у ерга киришимга қаршилик қилди. Нега Тошкентда ИИВ вазирини қабулига борганимда учрашувга қўймай, алдаб қайтариб юборишди? Ҳуқуқни муҳофаза қилувчи органлар фаолиятини ҳеч ким назорат қилмайдими?».\nВелосипед ўғриси 30 йилдан сўнг қўлга олинди — оёққа туриб олган экан…\nХитойнинг Хунань провинцияси полицияси 32 йилдан бери қидирувда бўлган тадбиркор..\nЎзбекистон Республикаси Президенти Шавкат Мирзиёевнинг Японияга расмий ташрифи д..